Il-kantanta Maltija Federica Falzon li s-Sibt li ġej se tkun qed tirrappreżenta lil Malta fil-Junior Eurovision Song Contest ingħatat merbħa mill-isbaħ mill-istudenti tal-iskola St Catherine’s f’Pembroke hekk kif daħlet fl-iskola. Fil-fatt hija sabet jistennewha għexieren ta’ tfal ixejru l-bandiera Maltija fuq it-taraġ u l-kurituri tal-iskola. Federica kienet milqugħa miinn diversi awtoritajiet tal-iskola, fosthom il-Prinċipal, is-Sinjura Maria Midola. Il-Kap tal-Iskola Primarja Giselle Mangion qalet li meta saru jafu li l-iskola tagħhom kienet se tappoġġja l-kanzunetta Maltija, it-tfal kienu eċċitati u entusjasti ħafna. Qalet li tmien klassijiet ħadu ħsieb li jittrattaw aspetti tal-kultura Maltija li ppreżentaw lil Federica fiż-żjara tagħha fl-iskola. L-istudenti fittxew dwar il-tlett ibliet tal-Kottonera, is-sistema tat-trasport pubbliku matul iż-żminijiet, is-sbuħija naturali ta’ pajjiżna, l-istorja, il-lingwa, tradizzjonijiet, snajja’, l-ikel Malti u l-ibliet u l-irħula Maltin. Fi tmiem iż-żjara tagħha fl-iskola Federica kantant ukoll il-kanzunetta Diamond li se tkun qed tipparteċipa biha fil-Junior Eurovision tas-Sibt li ġej.